**Prof. Andrej Zupan**

Klarinetist prof. Andrej Zupan se je začel učiti klarinet v glasbeni šoli Franca Šturma v Ljubljani, podiplomski študij klarineta pa je leta 1995 zaključil na Akademiji za glasbo Univerze v Ljubljani, kjer danes poučuje kot redni profesor. Leta 1993 je postal prvi klarinetist – solist orkestra SNG Opera in balet Ljubljana, kjer je igral enajst let. Sodeluje s številnimi priznanimi glasbeniki in je soustanovitelj mednarodno uveljavljenega Slovenskega kvarteta klarinetov, s katerim je gostoval v številnih državah. Vodi seminarje in mojstrske tečaje za klarinet v Sloveniji in tujini ter sodeluje v žirijah na domačih in mednarodnih tekmovanjih klarinetistov. Je soavtor prve slovenske monografije z naslovom Klarinet. Deluje tudi kot dirigent Orkestra mandolina Ljubljana, Pihalnega orkestra Cerkno ter Pihalnega orkestra Konservatorija za glasbo in balet Ljubljana. Od leta 2009 je umetniški vodja mednarodnega glasbenega festivala Glasbeno poletje na gradu Podsreda.